Iijoen Haapakosken vesivoimalaitoksen turbiinin peruskunnostus valmistui – koko säätökapasiteetti taas käytössä

**Toisen turbiinin juoksupyörän peruskunnostus on valmistunut PVO-Vesivoiman Haapakosken voimalaitoksella. Tammikuun alussa tehtyjen onnistuneiden koekäyttöjen jälkeen voimalaitoksen molempien turbiinien koko kapasiteetti on taas käytössä.**

Vesivoimalaitoksessa turbiinin juoksupyörän toiminta vaikuttaa keskeisesti siihen, kuinka tehokkaasti voimalaitoksessa voidaan tuottaa säätövoimaa.

Haapakosken juoksupyörän peruskorjaus aloitettiin syyskuun lopulla 2024 ja se valmistui tammikuun alussa 2025. Ensin koneisto purettiin voimalaitoksella, ja turbiini toimitettiin korjaus- ja muutostöitä varten Andritz Hydro Oy:n tehdastiloihin. Korjattu juoksupyörä saatiin voimalaitokselle joulukuun alussa, ja sen jälkeen koneisto asennettiin, testattiin ja koekäytettiin tuotantoon.

* Ennen juoksupyörän peruskorjausta pystyimme ajamaan koneistolla vain vakioteholla. Nyt kun meillä on koko kapasiteetti käytössä, voimme vastata joustavasti myös valtakunnallisen verkon muuttuviin sähkön tarpeisiin. Tällä yhdelläkin turbiinilla on tuntuva vaikutus säätövoiman tuotantoon Iijoen voimalaitoksilla, varsinkin näin talvikuukausina, kertoo
PVO-Vesivoiman kunnossapitopäällikkö **Pasi Eilola**.

Korjauksen suunniteltiin valmistuvan vuoden 2024 lopulla, mutta varaosien saatavuuden takia korjattu turbiini saatiin käyttöön tammikuun toisella viikolla.

* Kokonaisuutena hanke on oikein onnistunut, aikataulun pienestä venymisestä huolimatta. Sen takana on hyvin yhteen pelaava, teknisesti osaava ja ammattitaitoinen työryhmä. Yhteisen osaamisemme summana saimme korjauksessa tehtyä teknisiä ratkaisuja, jotka kestävät sekä aikaa että käyttämistä, Eilola kiittää.

Juoksupyörän korjaustyöt ja muutokset toteutti Andritz Hydro Oy. Lisäksi asennustöitä voimalaitoksella tekivät OMP-Konepaja Oy sekä PVO-Vesivoiman kunnossapidon kumppani Caverion Suomi Oy. Hankkeen voimalaitoksella tehtävissä asennuksissa ja koneen laatumittauksissa toimi konsulttina Timo Kaarlejärvi, Koskelta Oy.

**Lisätietoja**: Pasi Eilola, kunnossapitopäällikkö, PVO-Vesivoima Oy,

pasi.eilola@pvo.fi, puh. 050 3038 657

Linkki aiempaan uutiseen: [Haapakosken vesivoimalaitoksen turbiini peruskunnostetaan](https://www.pohjolanvoima.fi/iijoen-haapakosken-vesivoimalaitoksen-turbiini-peruskunnostetaan/)

**Haapakosken vesivoimalaitos**

* Iijoen ylin voimalaitos, valmistunut vuonna 1963
* Voimalaitoksen yhteyteen valmistui vuonna 2021 Suomen ensimmäinen lohikalojen vaelluspoikasten alasvaellusreitti
* Koneistot uusittu 2007–2009
* teho 32,6 MW
* 2 Kaplan-turbiinia

*PVO-Vesivoima Oy tuottaa sähköä vesivoimalaitoksilla Iijoella, Kemijoella ja Kokemäenjoella. Yhtiön sähköntuotanto on keskimäärin 1,7 terawattituntia vuodessa. Yhtiö kuuluu Pohjolan Voima -konserniin* [*www.pohjolanvoima.fi*](http://www.pohjolanvoima.fi/)*. X:* [*@PVOVesivoima*](http://pvovesivoima/)*.*